
    POLAZAK

  
    ŽELJA ZA KRETANJEM

     

    Pođi

Odmah

Nemoj previše razmišljati

Samo kreni

I pusti

Da se cijeli svijet

Sam od sebe

Pred tobom raspliće

    Zamisli

Sva mjesta na koja ćeš ići

Kako na tebe čekaju

I osjeti

Kako u tebi buja

Želja za polaskom

    Sve što je potrebno jest

Zakoračiti

  
    TRNCI U TABANIMA

     

    Iznenadne odluke

Za daleke krajeve

Nepredvidiva putovanja

I hrabri polasci u nepoznato

    Možda je ljubav smisao života

Možda putovanja

Jedan savršen trenutak

Koji izmiče

  
    ŠTO VIŠE PUTOVANJA

     

    Putovanja, što više putovanja,

Što više žigova u putovnicama poznanstava!

Preko graničnih prijelaza ulazim i izlazim

Iz osoba koje me puste unutar i van sebe,

Kroz osobe koje mi vjeruju dovoljno

Putujem

I uzmem kao suvenir

Djelić njihova vremena.

    Putuj i pamti

Sva mjesta

Ne po imenima

Već po tome

Kako si se osjećao na njihovim ulicama,

Ako su imala ulice.

Pamti mirise i zvukove,

Ne riječi,

Jer riječi bi bilo previše,

Jer se lakše zaborave od mirisa.

    Putuj i spavaj uvijek na drugome mjestu

I pusti da pored tebe prolaze

Tuđi životi.

Putuj brodom, vlakom, biciklom

I ne boj se da do nekih mjesta nećeš stići

Ako samo kreneš prema njima.

  
    MRAČNE ULICE I DRUGE OPASNOSTI

     

    Dok sam se spremala za polazak

Redom su mi govorili da se čuvam

Ne znajući da odlazim

Upravo zato kako bih pobjegla

Od stvari kojih bi se trebalo čuvati

  
    PREKOMORSKA PUTOVANJA U DNEVNOM BORAVKU

     

    Nisi siguran sviđa li ti se ili ne

Što je uvijek pomalo odsutna,

Što nikad nije čitava tu,

A ti ne znaš kamo odlazi.

    No, sasvim si siguran da voliš

Njene priče o drugim zemljama

Zbog kojih ti se čini da si otputovao

Daleko od svakodnevnog sebe.

    Odlazeći k njoj osjećaš se

Kao da krećeš na egzotično putovanje.

Spremaš se satima,

Muči te Reisefieber

I pitaš se

Za koliko priča iz njene prošlosti

Trebaš imati putovnicu.

    U očima joj vidiš da je već otišla

Premda je tek počela pričati o polasku

I svaki put pomisliš istu stvar

Kako je ona tu tek privremeno,

Kako je sve u vezi s njom

Tek privremeno

I kako bi se od nje vječno odlazeće

Trebalo svakodnevno opraštati.

  
    SANJAJUĆI SUPUTNIKA

     

    Zamišljam da si ti

Bolja verzija tebe

I planiram zajednička putovanja

Po Bliskom Istoku,

Srednjoj Aziji,

Pacifiku,

Po čitavom svijetu koji čeka na nas.

    Kad te nema,

Kad u punom sjaju moje fantazije blistaš,

Volim te toliko da bih mogla

Krenuti iz ovih stopa

    Pa te obožavam jer voliš putovati,

Istraživati, lutati, letjeti

Premda nikad zapravo nisi ni rekao

Da bi volio otići odavde.

  
    NEBO U TRAVNJU

     

    S balkona naše dvokatnice usred grada

Promatram vedro nebo

Prohladne proljetne noći,

A vjetar koji puše odnekud s juga

Uzima moje misli i raznosi ih

    Svuda po svijetu. One koračaju

Po peronima i uskaču u vlakove

Koji polaze prema sjeveru, u svitanje polarnog dana.

Gube se po praznim kolodvorima usred noći,

Moje neodlučne misli. Odvajaju se od mene i odlaze

Na Istok, konjima koji kasom gaze pustinju

I u pijesku im se gube tragovi. Penju se na planine,

Visoko prema vrhovima gdje prorjeđuje se zrak

I plitko dišu, krhotine misli. Natuknice.

Slike krajolika koje se pojavljuju u snovima.

Šume prizora i proplanci odakle se

Daje naslutiti čitav svemir. Nošene vjetrom

Moje neumorne misli hrabro

Putuju neutabanim putovima kroz prašumu

I nestaju u šikari. Uranjanju

U dubine mora i rone

U bezdan bez glasa. Beskrajne

Moje misli ovoga proljeća

Skupljaju hrabrost i od mene odlaze.

  
    NEPROCJENJIVA SLOBODA

     

    Mi možemo otići kad poželimo.

Nitko neće i ne mora znati.

Za nama kad odemo ostaju samo sjene

Po stvarima pored kojih smo prošli.

    Mi nikome ne odgovaramo.

Ničiji nas pogled ne može zaustaviti.

Kroz naše kose vijori daleki bezimeni vjetar.

    Mi odlazimo i vraćamo se kad nam se prohtije

I nitko ne zna kuda lutamo.

  
    PLAN BIJEGA

     

    „Jednog ćemo dana otići odavde“,

Rekao je čekajući zeleno svjetlo

Na semaforu u Savskoj.

„Daleko od grada,

Od automobila,

Od ove gužve koja nas guši neprilagodljive.

Negdje daleko

Gdje se neće čuti ništa

Osim ptica u rana proljetna jutra.

Onako kako puše vjetar

Mi ćemo letjeti svijetom.

    Uskoro ćemo otići odavde

I nikad se nećemo vratiti

Gradovima.“

  
    ISTRAŽIVAČI

     

    Ljudi oko nas

Razgovaraju jezicima koje ne razumijemo –

Razgovaraju o bankama, kreditima, zajmovima,

Stanovima, kućama, vrtovima,

Upisninama, školarinama, članarinama…

Mi koji izgaramo od želje za polaskom,

Koji ćemo se rasprsnuti u tisuće komada

Samo od snova o drugim zemljama,

Mi koji svaki dan maštamo o cesti,

Koji živimo na kolodvorima i postajama,

Odlazimo uvijek iznova

I sjajni poput zvijezda,

Blistavi dok se širimo po svijetu,

Rastemo najviše

Tamo gdje nas poznaju najmanje.

Mi se prostiremo.

  
    PRED POLAZAK, ČITAJUĆI O SIRIJI

     

    Osjećam polazak kako se bliži,

Kako navire poput plimnog vala.

Odbrojavamo. Uskoro polazimo

Prema krajevima o kojima smo dosad

Samo sanjali, o kojima smo čitali,

Za kojima smo čeznuli dok smo noću

Sjedili na balkonu i pušili duhan,

Promatrali nebo i nabrajali jedno drugom

Gdje bismo sve htjeli ići.

Krećemo

Prema mjestima koja smo označili

Na Velikom atlasu svijeta

Jedne zimske noći na tvom kauču.

  
    BRZINA ZABORAVA

     

    Svi su već daleko

Majka koja je dajući ti topli pulover

Nastojala ne zaplakati

Otac koji te odlučno pratio do perona

I upozorio da ne radiš gluposti

Ljubomorni prijatelji

I ponosni prijatelji

Koji jednako nestrpljivo čekaju da se vratiš

    Svi su daleko

Oni koji su te ispratili

I oni koji to nisu htjeli

Oni koje nisi željela vidjeti prije polaska

Da se ne bi predomislila

Oni s kojima si se htjela pozdraviti

Jer si osjećala da ih ostavljaš zauvijek

I da ih takve nećeš pronaći kad se vratiš

    Sve je već daleko

Loše stvari koje već dugo želiš zaboraviti

Lijepe stvari koje te tište jer su prošle

Uspomene od kojih si se morala udaljiti geografski

Da bi postale prošlost

    Sve je već daleko

Ono od čega si htjela pobjeći

I ono od čega potajno nisi

Sve zbog čega si krenula

Gradovi iz kojih si htjela otići

Ljudi od kojih si se htjela odmaknuti

Jednako daleko kao i ono

Prema čemu ideš

  
    GRANICE

     

    The frontiers are my prison.
Leonard Cohen, The Partisan

     

    Granice ničemu ne služe.

One nas samo razdvajaju

I svrstavaju u skupine.

    Čim smo ih prekoračili

Prestali smo

Ičemu pripadati

I pronašli smo svoju slobodu

Hodajući svijetom.

  
    ZAPADNO OD ŽELJE

  
    LICA PADOVE

     

    Mekana, ugodna, udobna

Skrivena unutar zidina

Padova otmjenih uskih ulica

Prozračnih trgova

Studenata koji izvode

Antikapitalističke performanse

Na trgu dei Signori

Tisućljećima stara

Iznošena Padova

Puna istrošenih bicikala

Koji jure kao sprint bicikli

Prepuna kadrova

Filmska

Padova za pokazivanje

Prljava Padova

Polupraznih željezničkih postaja

Mračnih stajališta autobusa

Restorana

Neonskih svjetala

Puna nacionalnih manjina

Iznenađujuće udomaćenih

Brza Padova

Jureća

Krcata automobilima

Svjetlima semafora koja se prebrzo smjenjuju

Puna lokalnih alkoholičara

Koji na neprepoznatljivom talijanskom

Urlaju na konobarice

U baru na kolodvoru

Zapinju o aluminijske stolice

Dangube na automatima

Koji gutaju kovanice

I ne nude ništa

Zveckanje žetona me dekoncentrira

Dok računam za koliko je minuta

Cijelu napuštam

  
    SUSRETI

     

    Lokalni autobus pun nadobudnih pjesnika

Juri u Castello di Duino u posjet Rilkeu

    Pogađam iz koje su zemlje

Prema knjigama koje čitaju

Lamartinea, Goethea, Prešerna

    Moja literatura zavarava sve redom

Listam Leopardija

Kojeg sam netom prije polaska

Pronašla na kolodvoru

    Mi ne gledamo kroz prozor

Prema morskoj obali i krovovima ljetnikovaca

Po gradovima prosutim po sjeveru Italije

Knjige su naši prozori u svijet

  
    ODA RIJECI ISAR U MÜNCHENU

     

    Za vrućeg nedjeljnog poslijepodneva sredinom kolovoza

Bavarci se odmaraju u Englischer Gartenu

Ljenčareći na suncu.

Poredani uz mirni rukavac,

Umačući noge u rijeku,

Nalikuju Doručku na travi.

Čuvari besposleno kruže na konjima,

A iz daljine se čuje ujednačen ritam bubnjeva

U koje udaraju razgolićeni muškarci.

Savršen trenutak za siestu

Ili malo čavrljanja na lošem njemačkom.

Nakon kratkog odmora i sna isprekidanog glasovima

Predlažeš da prošećemo do brzaca

Gdje se gradski surferi natječu s riječnom strujom

Zamišljajući da su na oceanu.

Zabavljaju me njihovi pokušaji da se održe na dasci

Dok mi pričaš o vlastitim egzibicijama.

Vjeruješ da sam ja veliki pustolov

Koji ne bi propustio priliku za novu vratolomiju

Pa me uzimaš za ruku i vodiš do mjesta

Gdje se kupači bacaju naglavačke u vodu

I plutaju dalje kroz park.

Rijeka je brza i hladna,

Ali ako ti skočiš, skočit ću i ja

I neću se dugo premišljati.

Pomislim kako bi sve valjalo činiti

Prije nego stignemo dobro promisliti

Pa skačem za tobom u Isar

I puštam da me odnosi dalje,

Podno prvog mosta za kojeg se hvatam,

Podno drugog…

Na trenutak sam pod vodom,

Bez zraka,

Valovi me prevrću i izbacuju na površinu

Prije nego se uspijem preplašiti.

Čekaš me niže,

Pružaš mi ruku

I izvlačiš na kopno.

Drugi ćemo put ići do kraja, kažeš,

Pustiti da nas rijeka odnese

Sve do dalekog Studentenstadta, do doma.

Premda smo ga obišli cijelog

Od Odeonsplatza preko Marienplatza

Do tko zna kojeg dijela ovog grada,

I dalje najbolje pamtim

Nepromišljen skok u Isar

Oko koje se sunčao München.

  
    ZALAZAK SUNCA NEGDJE IZNAD ALPA

     

    Ovdje gore nema ničega.

Samo nepregledna bjelina,

Oblaci koji se poput pustinje protežu u beskraj

I purpurni krug u kojeg je uronilo sunce.

Trenutak poslije

Prelijetajući Alpe

Pogledom pješačim po njima.

Letimo iznad oblaka

Iznad svega i svakog koga poznajemo

Iznad vlastitih života

Koji nas, tako maleni odavde,

Po prvi put

Nimalo ne brinu.

  
    PARIZ U PARU

     

    Dok promatramo oblake koji se provlače iza tornja,

Nismo sigurni okreće li se Zemlja ili mi

A znatiželjna lica neumorno dolaze

I odlaze

U stotinama.

Ostavljamo vlastite tragove

Po cestama toliko utabanim

Da je svaka razglednica suvišna.

  
    PARIZ SOLO

     

    Dok promatram Pariz kako teče

Mislim samo na tebe dalekog

I ni na što drugo

Kao da uopće nisam tu

Kao da nikada nigdje neću biti

Ako ti nisi u blizini

Da to potvrdiš

  
    ODA LUTALICI ILI PUTOVANJE PREMA JUGU

     

    Vidjevši kristalna jezera Skandinavije

Uskočio je u vlak i projurio kroz hrpu zemalja

Samo kako bi već jednom stigao na jug

I zatim tjednima pješačio planinom

Preko Pirineja prema Santiagu.

    Mogao bih stoljećima ovako

Puhati zatiljcima svijeta,

Pomisli često u zoru.

    Vrijeme provedeno na putu

Ne mjeri se jednako kao ostalo vrijeme.

Vrijeme između povratka i novog polaska

Ispunjeno je prepričavanjem zgoda

Koje ne poznaju koordinate.

    Samo bez karte uspijeva stići ondje gdje želi.

U Andaluziju, možda, u pustoš koja ga poziva

Da iskoči u nepoznato

I među rijetkim grmljem odrijema

Nekoliko dana,

Nekoliko noći udiše

Raskoš zvijezda neznanih

Udaljavajući se.

  
    BARCELONETA

     

    Možda nas samo zato što se bliži kraj puta

Hvata sjeta

Na ovoj velikoj mediteranskoj plaži

U predvečerje

Kad svi odu

I ostave za sobom

Tragove dana u pijesku

    Možda samo dok pada noć

Želimo jače

Da ovi trenuci

Traju duže

I da se barem još neko vrijeme

Ne moramo vratiti doma

    Barceloneta, Barcelona

I predvečerje pješčano u inozemstvu

  
    HODAJUĆI ČETVRTIMA NEPOZNATIH GRADOVA

     

    Noćas istražujemo Barrio Gotico u Barceloni

Sutra Bairro Alto u Lisabonu.

Noću gradovima najviše pripadamo.

Dok pijemo morangoscu, sangriju ili Estrellu

Osjećamo da ih poznajemo bolje.

    Ponekad mi se čini

Da je ovo putovanje

Puno rastanaka

Od gradova u kojima bismo mogli ostati.

  
    POTRAGE

     

    Putujemo možda zato što mislimo

Da još nismo vidjeli pravi zalazak sunca

I da je na obali pored Lisabona

Lakše čuti onaj jedan buć

Kad sunce upadne u more

    Putujemo možda samo zato što volimo

Spremati i raspremati stvari

Jer volimo prijateljima pokazivati fotografije

I stavljati im suvenire na police

    Zbog mnogih drugih stvari

Pored putovanja samog

Ponekad i samo zato

Da se možemo vratiti kući

  
    ANDALUZIJA I BRZI VLAK MADRID-SEVILLA

     

    Beskonačni ogoljeni predjeli

Koji nalikuju dijelovima naše duše,

Onima kojima nismo putovali,

U koje još ništa nismo upisali.

    Minimalizam Andaluzije

I njena naizgled manjkava prostranstva,

Beskrajno otvorena za ucrtavanje cesta

Kojima kao da putujemo kroz sebe same.

    Jurimo Andaluzijom za vrućeg kolovoza

I stapamo se s njezinom ravnicom,

S pustim hacijendama,

Bikovima koji pasu pod rijetkim stablima,

Dalekim nepreglednim horizontima

Zavodljive pustoši.

  
    PISATI. PUTOVATI.

     

    Ovaj prijetvorni krajolik

Likuje nad mojom nemogućnošću

Da ga obuhvatim riječima

    Naše su oči otvorene, a opet

Često nam se učini da sanjamo

Puni iskustava

Koje bi htjeli znati opisati

Misli koje još ne znamo kako

Oblikovati u riječi

  
    ODA MJESEČINI NA RIJECI GUADALQUIVIR

     

    Odavde gdje sjedim

Na niskoj drvenoj klupici bez naslona

Vidi se

Puente de Isabel II s jedne

I Torre del Oro s druge strane

Stotinjak metara niže

Cervantes piše Rinconete y Cortadillo

Dok se polako pale

Žućkasta svjetla u Calle Betis

    Obala ove rijeke je bajka!

Mislim na Maure, na Gibraltar, na Afriku

Dok s jedne strane promatram drugu

Dok mi pogled pokušava upiti

Odsjaj svjetala na vodi.

    Obala ove rijeke je bajka,

Drevna legenda koju flamenco gitare

Sviraju na Triani.

Ravni krovovi kuća

Restorani na vodi

Kanui koji klize po površini

Queso manchego u mom sendviču

Sevilla preda mnom,

Ja pored Guadalquivira,

Ta duga rijeka u meni.

  
    PORTO, PORTUGAL

     

    Nagovaraš me da prijeđemo na drugu stranu rijeke

I pijemo porto čitavu noć,

A ja se premišljam jer se bojim

Da me nepoznate noći

Novih gradova

Ne prisvoje…

    Porto, Portugal

Miriše

Preko rijeke Douro sve do oceana

Dok se sav razum ne utopi

U staklenoj čaši od dva decilitra

Koju dižemo uvis za vlastiti

Revolta dos Borrachos.

  
    PADINAMA LISABONA

     

    Po strmim ulicama Lisabona

Iz dana u dan

Pokušavaš pronaći pravi kut za savršenu fotografiju,

Uhvatiti komadić ovog grada, ljudi, osjećaja,

Neprestano frustrirana…

Ovog trenutka,

Kakav je sad,

Možemo se samo prisjećati

Njega kako izmiče zapisima…

  
    O PRIPADANJU

     

    Dok koračam preko zelenih polja i livada

U vjetrovito poslijepodne koje me oslobađa tijela

Istodobno bih ti htjela pripadati

I biti slobodna od tebe.

Raduje me način na koji se bezbrižna rasipam

Hodajući irskim brežuljcima u travnju

Po predjelima koje prvi put vidim

I pitam se jesam li te već zaboravila

Prije nego pomislim

Kako bi dobro bilo da si tu.

  
    PARKOVI DUBLINA

     

    Ležimo na travi u St. Stephen’s Green.

Ti sviraš usnu harmoniku,

Ja zatvaram oči zbog prejakog svjetla

I snage ugode ovog trenutka.

U zeleno poslijepodne ljenčareći na suncu,

Osjećajući se sasvim udobno u travi

Doima nam se kao da se nikad prije

Ni zbog čega nismo brinuli,

Kao da se nikad više ni zbog čega

Nećemo uzrujavati.

  
    NA RTU MOHERA

     

    Dok stoji nijema na najisturenijoj litici Mohera

I u bezdan baca sve što ju je mučilo dotad

Sjećanja na riječi, misli, sve što je radila a nije htjela,

Dobiva krila i s ruba jedinog svijeta kojeg zna

Polijeće prema oceanu.

Lagana poput povjetarca

Odvaja se od kamena

I lebdi

Nošena mirisom mora

Daleko prema zapadu.

  
    S RUBA KONTINENTA. KLIFOVI MOHERA

     

    Ovdje sve priča o tebi,

Rijeke, doline, brežuljci,

Beskrajno zeleno prostranstvo koje dok diše

Priča o tebi koji bi volio

Hodati sa mnom ovuda

I u proljetnoj tišini sunčanog dana

Zaboravljati gradove.

Ovdje sve priča o tebi,

Stijene po kojima bismo se penjali skupa

I bacali prekooceanske poglede

U daleki svijet iza obzora,

Priča o tebi koji bi volio

Osjetiti ovaj vjetar

Dok stojim uspravna i mirišem

Sve što je donio putem.

Ovdje sve priča o tebi,

Sve ovo što toliko voliš,

Priroda koja te u tragovima

Sadrži dalekog.

  
    ZELENI OTOK

     

    Putujemo preko čitave zemlje

Preko zelenih pašnjaka na kojima zijevaju krave

Ili veselo trčkara janjad.

Idilični se prizori jedan za drugim

Smjenjuju s druge strane prozora.

Jednaki onima koje smo već viđali

Ali na drugačijoj sceni.

Kad budemo prepričavali što smo sve vidjeli

Nitko nam neće vjerovati,

Ali ja još osjećam miris kiše u zraku

Dok smo se iskrcavali u Derry.

  
    NEKOLIKO VLASTITIH RAZGLEDNICA KOJE SU ME DOČEKALE DOMA

     

    Što više putujemo

To nas manje stvari opterećuje

I naši ruksaci postaju lakši.

Što dalje putujemo

To nam se dulje ostaje

I sve je jednostavnije

Biti daleko.

     

    *

    Bila sam tako tužna

Putujući u noći

Predosjećajući da te neću pronaći

Tamo gdje si rekao da ostaješ.

     

    *

    Vijugamo planinskom cestom

Na kraju jednog

Na početku drugog putovanja

U zelenom kombiju

Dok sviraju Kinksi

A cesta krivuda

  
    OSVAJANJE PREDJELA UNUTAR TIJELA

  
    UPUTE ZA UPORABU

     

    Misliš da poznaješ sva moja lica,

A još ne poznaješ ni jedno.

Kad ti počnem govoriti ono što stvarno mislim,

Kad ti počnem povjeravati svoje ključeve,

Možda se budemo mogli prepustiti.

    Jednom kad zaista krenemo, više se nećemo znati zaustaviti.

Putovat ćemo krvotocima, kralježnicama, zglobovima,

Moždanim vijugama,

Rijekama, planinama, atmosferama.

Znat ćeš da putujući s tobom, tobom putujem.

    Tad ćeš imati recepte za sve moje prohtjeve i želje.

Znat ćeš čime me možeš umiriti

I što me tjera u bijeg.

Znat ćeš zašto se i kad

Počinjem meškoljiti.

Tad ćeš ucrtati do kraja

Zemljovid mojeg tijela omeđen tišinom

    I nećeš se bojati otići od mene

Znajući da je potrebno da me povremeno pustiš

Samo kako bih se opet vratila.

    No, čekaju nas još tisuće kilometara

Prije nego se beskrajan horizont

Prešutnog razumijevanja

Ne rastvori.

  
    IZNENADA

     

    Ljubav se pojavi slučajno

Sasvim neočekivano

Za oblačnog jutra ispod toplog popluna

U kupaonici dok uzimam četkicu za zube

A ti pristavljaš vodu za čaj

    Riječi su sekundarne

I nikada neće opisati pogled

Kojim si osvojio

Vrh moje planine

  
    PEJZAŽI TIJELA

     

    Mi, noću,

Pokriveni, neotkriveni,

Nepregledni

    Promatram

Obronke i udoline tvog krajolika

Želeći se sunovratiti u njih

Zauvijek izgubljena u riječnoj tišini krvotoka

    Strmoglavljujem se niz kukove

Po dubokim kanjonima tvojih bespuća šapćem

I ne znam kamo idem

    Obrisi tijela poput horizonata

I beskonačni predjeli kože

Nad kojom moje misli poput orlova kruže

    Zaokrećući iza oštrih zavoja tvojih ramena

Pišući za svaki tvoj izbočeni kralježak po pjesmu

    Zatvorim oči i udahnem

Tvoj miris za slučaj da te nema.

  
    KOORDINATE

     

    Ona se budi i nastoji upamtiti

Svaku točku u kojoj se dodiruju

Stopala, bedra i dlanovi

Zarobljeni u prostoru

Ona se budi i nastoji upamtiti

Svaku pojedinost tog trenutka

Ormar, strop, prozor

Želeći ga nekako zabilježiti

Nastojeći zaboraviti

Kako se sve s vremenom zaboravi

I kako sve dodirne točke

Neprimjetno

Promijene položaj

  
    DVOJE PUTNIKA

     

    Ti si oduvijek bio njezin,

Još onda dok je slijepo lutala svijetom

I sama u tišini planinske noći

Gledala zvijezde.

Oduvijek si želio otići s njom,

Otputovati daleko, na sam kraj svijeta

Koji se skrivao iza horizonta.

Ona je oduvijek tebe tražila,

Na svim mjestima koja je obišla

Zavirujući sve dublje

Dok te nije pronašla

Sklupčanog u čekanju.

Ti si oduvijek bio njezin,

Ona je uvijek s tobom putovala.

  
    ZVUK OLUJE

     

    Namirišeš kišu

Dok hodamo

Nečujno u poslijepodne

I nasmiješiš se

U zvuku nadolazeće oluje

Kojeg samo mi čujemo

    Pa me hvataš za ruku

I sklanjaš od nevremena

Duboko u sebe

    Mi smo tek počeli pričati

O zajedničkim putovanjima

A moje srce već sasvim

Pripada tebi

  
    DOKOLICA

     

    Vikendima poslijepodne

Sve se pustoši oko nas otvore

Da nas usišu nečujno u letargiju.

    Koja nemoć! Koje posvemašnje nepostojanje

Ičega što bi nas odvratilo

Od neobraćanja pažnje ni na što.

    Kako su ogromna ova prostranstva,

Kako nepristupačna za pješačenje

Onda kad se gluposti nagomilaju

Kad tolike dobre dane

Zamijeni jedan monoton i siv.

    Pustinjom nedjeljnog poslijepodneva

Kad ništa ne potiče maštu

I ništa nije dovoljno zanimljivo,

Pješačim dugo i ne nailazim ni na što

Što bi me usvojilo.

    Siječanjska melankolija,

Zimsko samovanje u predvečerje,

Kad napada snijeg s druge strane prozora,

Iz udobnog se prekrivača pretvara

U omču mirovanja.

    Pustinja ne-iskustava, nemoći,

U iščekivanju telefonskog poziva,

U iščekivanju ljudi, stvari, povratka, polaska,

U čekanju

Praznina koja se prelijeva iz korita

Uvijek pomalo prisutna

Nevidljiva kad smo bolje raspoloženi.

  
    O OTVARANJU SRCA

     

    Danas, dok šutke pada prvi snijeg,

A mene preplavljuje sve što još nisam rekla,

Vraćam se pustinjama koje nosim u sebi,

Kojima još nikom nisam dopustila hodati,

Za koje sam mislila da su sigurno skrovište

Promjena mojih raspoloženja…

Sve dok se ti nisi pojavio odjednom

I počeo primjećivati nijanse mog ponašanja.

    Ti koji još ne poznaješ moje ruke

Htio bi da te vode neotkrivenim prostranstvima

U kojima je dosad bila noć,

Koje nijedno od nas ne poznaje dovoljno

Da bi hodalo njima bez karte.

    Kad spavamo, kad smo posve razdvojeni,

Dok ja sanjam o pampama Južne Amerike

A ti o planinama Istoka,

Udaljeni tisućama kilometara jedno od drugog

Ne dosežemo se.

    Ujutro, kad se najmanje poznajemo,

Dok se pitamo tko smo

I tko će se kome dati pripitomiti,

Poželimo zauvijek ostati neukroćeni

I ne prepuštati se navigaciji drugih ljudi.

    Ušetaš među moja prijašnja iskustva

Očekujući da nam neće stajati na putu

I da sam ja cijelo vrijeme samo tebe čekala

Ne znajući da svatko od nas ima svoje zakone

Koje bi valjalo naučiti

Prije nego krenemo na put.

  
    U DOLMUŠU*

     

     

     

     

     

     

     

     

     

     

    * prijevozno sredstvo i jedno od obilježja Turske, kombi koji polazi tek kad je pun putnika

  
    PRVE PJESME

     

    Ovo je prvi od tolikih prvih zapisa o ovom putovanju,

Fragmenata misli o njemu.

    Ne sjećam se dana kad smo odlučili krenuti.

Sjećam se samo jedne rečenice

Koja možda i nije bila prva.

Rekao si da bismo trebali skupa otputovati,

Negdje daleko,

Biti odsutni mjesecima.

    Možda sam stoga

Jer sam toliko dugo čekala

Da kažeš takvo što

Već imala kartu u ruci

I sa spremnim ruksakom na leđima

Krenula

Ravno u srce sunčanih dana

Na dugoj cesti u nepoznato.

  
    SAVJETI

     

    Nad oživjelim putevima, šarenim usjevima

I makovim poljima u cvatu

Lebdi moja tuga jutarnja.

Miklós Radnóti, Skrušeni dani

    
       
    

    Sjedili smo ležerno na kauču

U toplom dnevnom boravku

Negdje u židovskoj četvrti

Dok je vani po Budimpešti

Tvrdoglavo lijevala kiša

    Tibor je pričao o gradovima

Koje valja upoznavati srcem,

Ne tražiti datume, činjenice, imena

Koja nam ionako neće ništa reći.

Na samom početku

Dugog putovanja

Usput je upitao što želim.

    Želim se smiriti.

Želim uhvatiti pravi vlak.

Želim vidjeti lijepe stvari putom

Do tamo

Natrag

I poslije.

  
    ŠUTNJA S POGLEDOM NA KARPATE ILI KORACI PO TAMPI

     

    S vrha planine

Mirišu brončane šume.

Iz niske se trave čuju glasovi kukaca,

A borovi bacaju nijeme sjene po obroncima.

Zaronili smo u Karpate

Da čujemo priču o planini,

Ali ona nam je cijelim putom

Pričala o nama samima,

Ušutkivala nas i učila kako

Hodati u tišini.

  
    SAMI

     

    Možemo se penjati stotinama metara

Satima jedno pored drugog

Šuškati po uvelom lišću

Do najviše točke na kojoj sunčeve zrake

Griju požutjele vlati trave

I u beskrajnoj tišini jesenskog poslijepodneva

Razmijeniti pokoji pogled,

No svaki put kad se krenem

Penjati po tvojoj planini

Osjećam da te nema

I koračam u samoći.

  
    PASTELNE BOJE TRANSILVANIJE

     

    Nikad nijedna moja jesen

Nije imala boje kao ova

Dok s livade podno dvorca u Branu

Promatram valovita brda

Kako se na njima prelijevaju

Nijanse žute i smeđe

Kao gusta kremasta tempera.

Nikad nijedna moja jesen

Kao ova u listopadnim šumama Transilvanije

Nije bila toliko šarena.

Smeđi naslonjači

I prljave narančaste zavjese

Lišće po kojem se vani

Prelijevaju iste nijanse

Crvene krošnje koje mirišu

Na oker, broncu i blijedo zelenu

Toplo je u listopadu,

Ugodno, mekano i oblo.

Kako bi i moglo biti drugačije?

Oko nas su samo dobre boje.

  
    PROMATRAJUĆI SUPUTNIKA

     

    Goran spava i izgleda poput dječaka

Naslonjen na ruksak s rukama u krilu

U dubokom snu

Za jednosatne vožnje do Soluna.

Gledam ga sa sjedala nasuprot,

Njega umjesto grčku ravnicu

I predjele oko Litohora

Pitajući se o čemu sanja,

O čemu razmišlja svaki put dok šuti,

A ja želim da misli o meni.

Goran spava i izgleda poput dječaka

Kojeg bi trebalo čuvati

Premda zapravo on čuva mene

Od prosjaka na kolodvoru u Sofiji

Od mračnih ulica Bukurešta

Od smrzavanja podno Olimpa

Noću dok mi grije mrzle noge

I štiti me od svega po putu

Osim od sebe same.

  
    NOĆNI VLAK ZA ISTANBUL

    
       
    

    Za neke bismo noći

Htjeli da traju vječno

Poput ove u vlaku za Istanbul

    Nevjerojatna toplina u kupeu

Uljuljkuje nas u primamljiv san

Dok istovremeno želimo zaspati

I želimo zapamtiti

Puni mjesec s druge strane prozora

Planine i brda koja se smjenjuju

Okupana svjetlošću zvijezda

    Htjeli bismo da potraje ova noć

Na putu iz Soluna u Istanbul

Sad kad nemamo više ništa

I imamo sve što nam je ikada trebalo

  
    VALOVIMA STIHOVA

     

    Kad bi barem ove riječi

Mogle povesti na putovanje

Tebe znatiželjnika

Koji, dok čitaš ove stihove,

Pristaješ u luke nepoznatih gradova

I na nekoj bučnoj ulici u Alžiru

Slušaš priče o ukletom bodežu

Koji, dok čitaš ove stihove, zamišljaš

Uvale Mediterana i tržnicu u Maroku

    Kad bismo na stihovima

Mogli oploviti svijet

Onako kako ga oplovljavamo

Kad čitamo Kavvadiasa

Čiji kompas nikako da se smiri

Dok razmišlja o novim plovidbama

    Bi li bilo potrebe da putujemo

Kad bismo putovali stihovima

Onako kako mi se čini da putujem

Aliteracijama, asonancama i opkoračenjima

U pjesmama o svijetu koji se osmijehom

Neistražen rimuje

  
    UDALJAVANJA OD DOMA I DRUGA IZBIVANJA

     

    I ako je siromašnom nađeš, Itaka te nije obmanula.

Tako mudar kako si postao, s tolikim iskustvom

Već si shvatio što Itake znače.

Konstantin Kavafis, Itaka

     

    Mislim na Kavafisa

Dok šutke grabimo kilometre

I prisjećam se prvog puta kad sam ga čitala

Jednog sunčanog jutra na terasi

Na mediteranskoj obali ne toliko drukčijoj od ove

Kad sam poželjela da me mirisi začina

Iz njegovih pjesama, miris mora

I glasovi mornara koji se iskrcaju po lukama

Zgrabe za ruku i povuku za sobom

Brodovima koji u sumrak vraćaju umorne mornare

I pučine koje postaju luke

Kao što more nepoznatih lica

Postaje ono jedno kojem se vraćamo

Odlaziti da bi se vratili

Udaljavati se da bismo bolje vidjeli

Ono što smo ostavili za sobom

I neprestano se vraćati

Na Itaku koju poričemo

  
    ULAZAK

     

    Vedra noć na turskoj granici:

Veliki bijeli mjesec obasjava tračnice

Udaljeni žamor konduktera

Koji piju kavu u dnu vagona

Naše stvari razbacane po podu

    Uskoro će šest i prva predgrađa

    Naslonjena na zamagljeno staklo

Čekam da iz beskrajne tame

Izrone poznati obrisi

Aje Sofije i Plave džamije

Palače Topkapi i mostova preko Bospora

Čekam da zamirišu

Začini s bazaara

Da se kroz studenu noćnu tišinu

Probiju glasovi trgovaca

Da postane stvarno sve ono

Što si nabrojio

Kad sam te pitala

Na što misliš

Kad misliš na Istanbul

  
    OBRISI LICA U ANATOLIJI

     

    U dalekim zemljama

Po bezbrojnim gradovima

Punim imena, oblika, glasova

U kakofoniji neprepoznatljivih zvukova

Kad me uhvati želja da pobjegnem

    Zažmirim

I pomislim

Na ono što me čini sigurnom

Na poznato tvoje lice

Koje se smiješi dok me ispraćaš

I govori mi

Vratiti se može samo tamo

Gdje te netko čeka

  
    IZMEĐU MINARETA

     

    Osluškujem Istanbul, usredotočen, zatvorenih očiju.

Orhan Veli Kanik, Osluškujem Istanbul

     

    Na dokovima Zlatnog roga

Dok je hladno poslijepodne postajalo

Još hladnije pokraj mora

Ulijevajući se iz kanala u Bospor

Kojeg tada još nismo vidjeli

Samo Most koji je u daljini dao naslutiti

Novi kontinent na kojeg ćemo uskoro zakoračiti

Istanbul je mirisao na ribu

Ribari na Mostu Galata i oni uz Bospor

Strpljivo su pecali i spravljali

Balik ekmek kojeg smo jeli pored vapora

Sa starim mornarima koji su nam pričali o tome

Kako već trideset godina voze brod duž kanala

I kako nikad ne bi radili ništa drugo

Sjatili su se oko nas

Kad smo počeli motati duhan

Punu vrećicu kupljenu na Grand Bazaaru

Od dječaka koji ti je rekao

Kako lijepu curu imaš

A ti si se samo nasmijao i okrenuo prema meni

Jer smo se već navikli na to da me promatraju

U ovoj zemlji gdje sam jedina kovrčava

Valjda se zato u otmjenom restoranu na Sultanahmetu

Gdje smo si mogli priuštiti samo malo pivo

Ali je toliko kišilo u Istanbulu toga dana

Da smo se morali negdje skloniti

Konobar raspitivao za prirodu našeg odnosa

O kojoj nisi htio reći ništa

A meni je došlo da te na Istiklal Caddesi

Upravo u trenutku dok je posred ulice

Prolazio Nostalgični tramvaj

Zagrlim toliko snažno da znaš

Koliko mi je drago da smo zajedno na Taksimu

U ulici prepunoj mirisnih slastičarni i trgovina čokolade

Meni je došlo da te zagrlim

Ali smo upravo ulazili

U najromantičniju ulicu u gradu

Koja je cijela nalikovala budoaru

I mislila sam da bi bilo previše

Da te baš tad uhvatim za ruku

Ako već nisam prije

Pa sam te samo, nakon što smo izišli iz Alžirske,

Poljubila u obraz i rekla ti

Nešto čega se više ne sjećam

Ali znam da si se ti nasmijao

i poljubio me zauzvrat

  
    RAZGLEDNICA MAJCI

     

    Vrlo je vjerojatno

Da ti u ovom trenutku

Stojiš u kuhinji i precrtavaš

Još jedan dan na kalendaru

    Ali ja ti još ne mogu sa sigurnošću reći

Kad ću se vratiti

  
    PISMO IZ DALEKA

     

    Ja čekam.

Dođi kad vrijeme bude takvo

Da je povratak nemoguć.

Orhan Veli Kanik

    
       
    

    Nabasavši na Kanikovu zbirku poezije

Prošaranu natuknicama koje sam bilježila

Putujući po Turskoj

U misli mi se vraćaju prizori

Tebe kako čitaš u autobusu

I povremeno bacaš pogled kroz prozor

Pa kažeš

Gle ovo, koja ravnica!

Dok jurimo prema Selcuku.

Razmišljam o stvarima koje ti onda nisam rekla,

Što sam osjećala za tebe, što sam osjetila

Dok si stajao na vrhu stijene u Kapadokiji

Bijele kao da je od šlaga, mekane i oble,

A ti pokušavaš fotografirati zalazak sunca.

Htjela sam ti to reći tada, ali bojala sam se da ne bi shvatio

Koliko i zašto su bile bitne pustolovine koje smo podijelili

Puneći ruksake suvenirima koje smo nosili doma

Prijateljima koji su iščekivali

Naš nikad najavljen povratak

Sitnicama od kojih neke još stoje na mom ormariću

Krhki kamenčići koje sam sakupljala po Pamukkalama

Dok si ti oblačio cipele skinute prije duge šetnje

Kad si rekao da se osjećaš kao u raju,

A to se ne može osjetiti bilo gdje

Samo na mjestima gdje poseban omjer

Krajolika i ljudi s kojima ga dijeliš

Stvori atmosferu koju ćemo dugo pamtiti.

Sjeti se, jednom kad te napusti taj osjećaj,

Kojeg smo trebali bolje čuvati,

Kako smo se gledali onog poslijepodneva na Peloponezu

Kad nije bilo potrebno ništa osim tog sunca koje je grijalo

Kao da je sredina ljeta

Kad pod borovima nije potrebno raditi ništa

Osim mirisati iglice i disati.

Sjeti se kako je bila potrebna samo jedna kabanica

Da pokrije nas dvoje

Tako velike tada da smo bili čitav svijet

Nastanjen licima koja smo vidjeli putujući

I pusti ih neka opet ti šapuću

Kako treba samo krenuti da bismo se osjećali dobro

Samo malo se pomaknuti od svega što nas inače okružuje

I kad stigne ovo pismo do tebe

Kad ga otvoriš, prije nego ga pročitaš,

Pokušaj namirisati moju kosu

Svježe opranu u izvorskoj vodi

Neke bistre grčke rijeke

I mene onakvu kakva sam bila u to vrijeme

Opet povedi na put.

  
    O SUPUTNICIMA

     

    Promatram te da bih se malo rastužila

Dok šutiš, dok spavaš, dok gledaš u drugom smjeru

Da ne bih odmaknula predaleko

Od tebe koji ionako nestaješ

Kilometar po kilometar.

Pa se pitam

Da li nas lijepe stvari koje se događaju

Spajaju ili još više udaljuju

Dok na istim ulicama

Otkrivamo različite svjetove.

    Ponekad smo putujući u dvoje

Usamljeniji nego da smo sami.

  
    KARA SEVDA ILI TUGA ISTANBULA

     

    Kažeš kako je Istanbul „ful romantičan“

I ne vidiš ironiju svega toga

Nisi je vidio ni dok smo se spuštali niz Alžirsku ulicu

Kroz tamno crvena svjetla francuskih restorana

Iz kojih je dopirala glazba i mirisalo vino,

Mirisala topla noć.

    „Stvarno jest romantičan“, potvrdim

Pa zašutim i pokušam te pogledati

Da uhvatim barem tračak nekog osjećaja

Koji se odavno odvojio od mene.

    Ni u najromantičnijoj ulici u Istanbulu

Nisi me uhvatio za ruku

Premda sam ja u Istiklal Caddesi

Blistala na kiši.

  
    METROPOLE VELIKIH ZEMALJA

     

    Jurili smo kroz Ankaru

Probijali se kroz gužvu

Ali je pričao o Nazimu Hikmetu

A ja sam nastojala čuti i njega

I Nazima i glasove Kizilaya

Ljude koji su čekali kod Dosta

Automobile koji su trubili

Konobare koji su pozivali unutra

Utakmicu Galatasaraya i zvižduke

I stotine, stotine zvukova

Bučnog centra glavnog grada

Htjela sam se skloniti

Ali nije bilo mjesta

  
    NA PUTU DO KAPADOKIJE

     

    Presijecamo Anatoliju,

A mene hvata golemi Weltschmerz.

Istodobno želim upoznati sve

I biti daleko od svih.

Mjesto prema kojem smo se uputili

Za mene je

Utopija.

Ipak, stišćem zube i ne dam se.

Paničariš bez veze

I uvjeren si kako nema šanse

Da danas vidimo Pamukkale

Jer će, dok stignemo,

Već pobjeći svi autobusi za Goreme

Tiho ti šapnem, ali još me ne čuješ.

    Ako dovoljno snažno vjerujemo

Na kraju uvijek stignemo

Tamo gdje toliko želimo.

  
    NEGDJE U TURSKOJ

     

    Neko vrijeme

Nekoliko minuta ili nekoliko sati

Nisam osjećala ništa osim

Topline poslijepodnevnog sunca na obrazima

Koji su se žarili

Od približavanja zalaska

Od umora nakon dugog hodanja

Od zaboravljanja

I prihvaćanja činjenice

Da sjedim na vrhu

Pješčane stijene usred Kapadokije

Tamo gdje Crvena dolina prelazi u Dolinu ljubavi

Tamo gdje svaka misao o svakodnevici isparava

I ostaje samo nevjerojatno

Osjećanje krajolika.

  
    ČEŽNJA ZA TOBOM KOJI OSTAJEŠ

     

    Često bih čekajući na peronu

Mislila da mislim na tebe

Samo kako bi što brže

Stigao taj vlak

No, drijemajući u večernjem

Vlaku od Livadie za Atenu

Postalo mi je jasno da mi nedostaje

Onaj trenutak u zoru na moru

I jutarnji osmijeh u toplom.

Ali je pravac kojim sam išla

Vodio dalje na jug

Daleko od tebe koji ostaješ

Na sjeveru moga zemljovida

A čežnja koja se gomilala

Za domom, za tobom, za tvojim licem

Poprimala je čudne oblike

Zanesenosti sve većim udaljavanjem

I što sam dalje odlazila

To te je više bilo

Tamo gdje te nije bilo nimalo.

    Kako bi ikad Atika mogla mirisati

Na prohladnu večer na Jadranu

A da moj kompas na dnu torbe

Uporno ne pokazuje sjever

  
    MAL DU RETOUR

     

    Lijepo može biti samo ono što je na suncu.

Béla Hamvas

     

    Sad mi se čini

Kao da pišem

O nečemu što se nikad nije dogodilo.

    Ti si jedini svjedok

Poslijepodneva na Egejskom moru

I moje nesmotrenosti u Bukureštu,

Ali nisam sigurna mogu li ti vjerovati.

    Po povratku

Nema ni trenutka

U kojem ne osjećamo

Geografsko vremenski nesklad.

Kao da smo zaboravili vratiti sat

Na srednjoeuropsko računanje vremena.

    Prepuni doživljaja

Koje nikada nikom

Nećemo uspjeti prepričati

Vječno izgubljeni

Za one koji su nas čekali.

  
    RAZDVAJANJE

     

    …I kad nas u zoru

Zvijezde zovu ruku pod ruku

Ipak skupa krećemo

Prema suncu.

Miklós Radnóti, Tihi stihovi pognutom glavom

     

    Odlaziš doma i ostavljaš me

Da sama prebrodim melankoliju povratka

Da beskonačno dugo čekam

Neku novu osunčanu cestu,

Novi prvi dan,

Prvi idući polazak,

    Ali ja više ništa ne znam raditi bez tebe.

  
    SANJAJUĆI DALEKI ISTOK

  
    PRIJE SNA

     

    Svake večeri dok toneš u san

Zamišljaš

Kako sjedaš na dvogrbu devu i krećeš

Putuješ

Sve do pustinje Gobi

Daleko

Tamo gdje mongolska mjesečina

Miluje misli

Svojim dugim bijelim prstima

    Tvojim snovima puše vjetar

I komeša pustinjski pijesak

Dok sve unaokolo prekriva magla

Zbog koje ne znaš točno gdje si

I raduješ se

    Prekida mi san

Prodoran zvuk

Kad puhneš u rog preko pustinje

Ali se smiješim jer znam da si napokon stigao

Tamo gdje si toliko htio

  
    GORANU, RAZGOVARAJUĆI O MONGOLIJI

     

    Mi kao da smo već tamo

Kasno u noći razgovarajući o Istoku.

    Kažeš da nije samo

Egzotična duhovnost Drugog

Ono što te vuče ka Istoku

Već i pustinja koju očekuješ naći,

Duša Svijeta.

Sit lica Zapada, njegovim bezbrojnim maskama,

Želiš izgubiti se u pustinji Gobi, daleko od svih,

Jer misliš da će ti posvemašnja tišina

Reći više od svega što dosad si čuo,

Da će ti neprisustvo drugih ljudi

Otkriti način na koji im pripadaš.

    No, mi već nosimo pustinju u sebi i znamo

Da vjetrovi koji u nama pušu

Neprestano mijenjaju oblik njenih dina.

Zato i jesmo tako nestalni,

Zato nam je tako malo potrebno da krenemo…

A jednom kad tamo stignemo

Počet ćemo se utjecati Zapadu u sebi,

Iskustvima koje znamo dijagnosticirati.

    Jedno smo drugom fatamorgana,

Privid oaze u lutanju

Jer, da smo sami, ne bismo se imali gdje

Odmoriti od sebe.

    Putujući prema Istoku

Nismo sigurni

Odlazimo li ili se vraćamo.

  
    TAJNO MJESTO

     

    U rano se jutro

Ništa nije čulo

Osim vjetra koji je češljao borove

A još pospani potok

Kristalno čist

Lijeno se rastezao po stijenama

    Mi smo se budili

Visoko u planini

I čitav je svijet pod našim nogama

Treperio

    Rađao se dan

Bez riječi

A jedna je srna

Bešumno protrčala u blizini

    Ništa nisi rekao

Samo si se nasmiješio

U rana jutra poput ovog

Šuti se najljepše

  
    SAM NA CESTI

     

    Mislim o tome kako

Lijepe stvari nisu ni upola tako lijepe

Kao kad ih imaš s kim podijeliti

Nekome o njima nešto reći

  
    RASTANAK

  
    NAPUŠTAJUĆI

     

    Dok je odlazila

Plakala je

Ramenima

Kukovima

Koljenima

Kao da sve su se rijeke

Njenim kapcima utjecale

Kao da tresle su se planine

Pod teretom neba

Koje nad njom se nadvilo

Plakala je i rasipala se

Po svemu što zajedno su prošli

Po svim lijepim uspomenama

Kišila

  
    NA OBALI SAVE USRED NOĆI

     

    Nakon kiše

Ostalo je samo blato

Kroz koje su gazile

Njene iznemogle misli

I iskustvo patnje

Koje ju je guralo

Preko ruba

    Željela bi se pretvoriti u rijeku

I nikad se nigdje ne zaustavljati

Ne obazirati se na lica pored obale

I nestati u nekom moru bez imena

    Uz rijeku

Uz rijeku,

Koja otječe, koja odnosi,

Koja je oduvijek odnosila

Sve ružne riječi koje smo progutali.

  
    ODABIRI

     

    Ti koja si nekoć bila satkana sva od smijeha

Koja si sva bila protkana suncem

Sad si se rasplinula u maglicu

Tako laganu da jedva joj se osjeti prisutnost

Sad si prazna ljuska oraha

Izgubljena u prašini ceste

    Zato što nisi otišla

Onda kad si mogla

  
    JEDNE NOĆI U STUDENOM

     

    Upravo dok je padala u očaj

Razmišljala o jedinoj stvari koja bi je navela da ostane

On je došao i povukao je za ruku

    I pričao je

O tome kako rijeke

Mirišu prije kiše

I kako se voda ponekad

Tajanstveno nasmiješi

Ako joj kažeš lijepu riječ

    Znala je

Da su strane svijeta

On bi bio istok

Ona zapad

I bila je spremna

Naći se na pola puta

    Ali je dašak tog neobičnog vjetra

Nestao istom brzinom kojom je i stigao

Dok se još osvrtala

Zadovoljna u nevjerici

  
    OSTAJANJE

     

    Kad ostane samo vjetar

Vjetar

Kad sve druge misli ispare

Poželjet će da je otputovala s njim

Daleko u pustinju o kojoj je uvijek govorio

Visoko u planinu koja ga je dozivala

Napuštenog u osvit

    Kad ostane samo vjetar

I miris dalekih prostranstava

Poželjet će da je krenula

Da je stotinu stvari svakodnevno

Na to ne podsjeća

  
    RIJEČI

     

    Srce se slama od riječi

    Riječi

Izgovorenih žurno

Zamaskiranih u osmijeh

Na vjetru

U mirisu

Nevremena koje stiže

Nenajavljeno

  
    PONEKAD DOK ŠUTI

     

    Prisjeća se

Riječi koje je rasipala

A koje nisu značile ništa

Riječi koje je rekla

A nije smjela

Zamjenskih riječi

Iza kojih se skrivala

    Prisjeća se

Riječi izgubljenih u vjetru

Krajoliku koji je govorio

Kojeg je ušutkala

    Prisjeća se

Noćnih riječi

Za koje se pitala

Vrijede li i ujutro

I žali stvari koje još trunu u mraku

    A kad se godinama poslije

Nečujno ušuljao

Na mjesto pored njezinog

Tada mu je kroz san

Napokon rekla

Kako čitav život čeka

Da popriča s njim

  
    NA VJETRU

     

    Na vjetru

Ne ostaje ništa

Osim slomljenog srca

Po čijim se komadima

Kao po staklu

Cijede kapi kiše

I s njega brišu

Prašinu koja se nakupila

Otkad smo napušteni

  
    LUTANJA

     

    Ni oblaci tih dana

Nisu vidjeli Gorana

Koji je u magli jutarnjeg nevremena

Zalutao među krošnjama.

Nebo se spustilo

I progutalo njegove tragove

Prosute po svježe utabanim putevima.

    Sve dok se jedne noći

Nakon dugog lutanja

Nisu začuli njegovi koraci

Pred vratima iza kojih je ona

Cijelo vrijeme čekala

Da tražeći sebe

Pronađe nju

  
    U POTRAZI ZA SLOBODOM

     

    Jučer dok smo pričali o odlascima

Uzeo si me za ruku i rekao

Da nikada nećeš zaboraviti

Dan kad smo se sreli

    Tvoje me rečenice proganjaju

Dok se pretvaram da ih se ne sjećam

Dok mi citiraš redom

Sve što sam ikada rekla

    Upamti ovu sliku

Nas dvoje u mraku

Kako šutnjom se pozdravljamo

    Priželjkujući da se jednom

Ponovno pronađemo

